คปภ.รอซื้อเบี้ยประกันต่อที่3%
ต่างชาติทยอยกลับตลาดไทย ผลตั้งกองทุน-แผนจัดการน้ำ
13 มี.ค. 2555

ต่างชาติทยอยกลับตลาดไทย ผลตั้งกองทุน-แผนจัดการน้ำ
คปภ.เผยราคาเบี้ยประกันภัยต่อที่กองทุนส่งเสริมการประกันภัยพิบัติ สนใจซื้อ อยู่ที่ประมาณ 3% จากปัจจุบันอยู่ที่ 5%
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) หนึ่งในคณะกรรมการบริหารกองทุนส่งเสริมการประกันภัยพิบัติ เปิดเผยว่า ทางกองทุนฯ จะยังไม่เข้าซื้อประกันภัยต่อทันที เนื่องจากเชื่อว่าราคาเบี้ยประกันภัยต่อในตลาดปัจจุบันที่ 5% ซึ่งถือว่ายังสูง แต่จะรอให้อัตราเบี้ยประกันลดลงต่ำกว่านี้ ซึ่งราคาที่น่าซื้อควรอยู่ประมาณ 3% หรืออาจจะต่ำกว่านั้น หากกองทุนมีขีดความสามารถที่จะรับความเสี่ยงได้มากขึ้
“ช่วงแรก กองทุนฯ จะบริหารความเสี่ยงเองทั้งหมด 3 แสนล้านบาท เมื่อราคาลดลงจะเสนอคณะกรรมการ เพื่อเสนอซื้อประกันภัยต่อต่อไป” นายประเวช กล่าว
นายประเวช กล่าวว่า ผลจากการที่กองทุนฯ รับความเสี่ยงไว้เองส่วนใหญ่ จึงสามารถที่จะเลือกซื้อประกันภัยต่อช่วงไหนก็ได้ ที่เห็นว่าราคาเหมาะสมและสามารถซื้อความคุ้มครองต่อเป็นล็อตๆ ได้ ซึ่งปัจจุบันอยู่ที่ 5% ถือว่ายังสูง หากจะซื้อความคุ้มครอง 3 แสนล้านบาท จะเป็นเบี้ยประกันถึง 1.5 หมื่นล้านบาท ซึ่งทางกองทุนฯ ยังไม่ต้องการจ่ายเงินก้อนนี้
ทั้งนี้ เพราะเชื่อมั่นในแผนบริหารจัดการน้ำของรัฐบาล และกองทุนฯ ก็ถูกจัดตั้งขึ้นแล้ว ซึ่งได้รับความสนใจจากต่างประเทศอย่างมาก ทำให้ราคาเบี้ยประกันภัยต่อลดลงจากช่วงแรกซึ่งวิ่งขึ้นไปถึง 12% จากที่เคยแถมฟรี หรือคิดเบี้ยแค่ 0.01%
“หลังจากที่แผนบริหารจัดการน้ำของรัฐบาลออกมา และการจัดตั้งกองทุนฯ เสร็จ เบี้ยลงมาอยู่ที่ 5% ซึ่งลดลงตามลำดับ และประกันภัยต่อที่เคยหนีไปเพราะตกใจในช่วงน้ำท่วมหนัก ก็เริ่มเข้ามารับงานจากบริษัทประกันไทยแล้ว หากเรามีความสามารถในการรับความเสี่ยงไว้เองสูงขึ้น เบี้ยก็จะถูกลงอาจจะต่ำกว่า 3%” นายประเวช กล่าว
แหล่งข่าวจากบริษัทประกันภัย เปิดเผยว่า คาดว่าบริษัท ไทยรับประกันภัยต่อ ได้รับคัดเลือกให้เป็นผู้บริหารจัดการความเสี่ยงภัยวงเงิน 3 แสนล้านบาทของกองทุนฯ ซึ่งจะได้รับค่าธรรมเนียมบริหารจัดการปีละ 60-65 ล้านบาท เพราะเป็นบริษัทประกันภัยต่อรายเดียวในไทย และมีประสบการณ์ในการบริหารความเสี่ยงภัย
ทั้งนี้ บริษัทประกันภัยทั้ง 67 บริษัท จะเข้าร่วมการขายประกันอัคคีภัยและภัยพิบัติสำหรับที่อยู่อาศัย สำหรับครัวเรือน ประกันภัยพิบัติ สำหรับธุรกิจขนาดกลางและขนาดย่อม และอุตสาหกรรมขนาดใหญ่